google/wiki40b huggingface dataset:
Liten møkkfleinsopp

Virkninger av hallusinogenet i fleinsopp

De virksomme stoffene i fleinsopp kalles psilocybin og psilocin. Disse gir ruseffekt ca. 30-45 minutter etter inntak, og rusen varer i 4- 6 timer.
Ruseffekten avhenger av brukerens sinnstilstand og av hvilke omgivelser vedkommende befinner seg i. Alle sanseinntrykk forsterkes, men de kan også forvrenges. Brukeren kan få en følelse av klarhet, i og med at sanseinntrykk fremstår tydeligere. Videre kan gjenstander i omgivelsene forandre form eller farge, noe som bidrar til at omgivelsene blir mer interessante og spennende. Tidsfølelsen blir svekket, og vedkommende kan få inntrykk av at skillet mellom selv og omgivelser faller bort. Dette kan medføre en tilstand hvor man føler seg "i ett med alt".
Sanseinntrykkene kan også være skremmende, og man kan legge merke til ting som tidligere ikke opptok oppmerksomheten. Dette kan for eksempel være egne hjerteslag, følelse av å kjenne blodstrømmen i deler av kroppen og lignende. Rusen kommer og går i bølger.

Uheldige virkninger av fleinsopp

Det er ikke påvist fysiske skadevirkninger, men brukere kan få en rekke uheldige psykiske effekter av stoffet. Bruken må derfor regnes som farlig, og det at styrken på soppen varierer med voksested, gir risiko for overdosering.
Rusen under bruk av fleinsopp kan være svært skremmende, i og med at en kan erfare truende synsinntrykk samtidig som oppfattelsen av virkeligheten endres. Dette kan utløse angst- reaksjoner og til og med sinnssykdom.
Andre lidelser som for eksempel epilepsi , kan forverres under påvirkning av stoffene i fleinsopp.
Millstreet

Millstreet (irsk: Sráid an Mhuilinn) er en landsby vest i grevskapet Cork i Sørvest-Irland med en befolkning på omtrent 1400 innbyggere. Med de omliggende områdene og landsbyene, bor det rundt 4400 mennesker i distriktet. Byen vokste opp på 1700-tallet rundt en liten mølle på Station Road, og den ble et naturlig sentrum for distriktet. Etter hvert som byen vokste fram, ble Millstreet områdets markedsplass og byen fortsatte å vokse.
Byen er kjent som vertsby for Eurovision Song Contest 1993. Byen er også kjent for sine heste- og dressurridningsshow, blant annet i Millstreet Green Glens Arena.
Aphodius

Utseende

Små til middelsstore (2-13 millimeter), avlange, blanke skarabider, svarte eller rødlige på farge. Hodet er spadeformet. Pronotum er fint punktert eller helt blankt. Dekkvingene er knapt synlig hårete (unntatt i den ytterste delen), blanke med 10 tydelige punktstriper, gjerne mer eller mindre rød- eller gulaktige. Beina er kraftige gravebein.

Levevis

Disse billene lever i møkk og er hyppigst på steder der husdyr beiter. Mange av artene har gått sterkt tilbake, trolig på grunn av bruksendringer i landbruket, blant annet bruk av midler mot innvollsormer som er giftige for larvene.

Utbredelse

Slekten ser ut til å forekomme over alt der det finnes landpattedyr.

Rødlistede arter

Mange av de gjødsellevende billene har gått sterkt tilbake, og hele 15 av de 34 artene som er funnet i Norge, blir vurdert som truet eller utryddet i den norske rødlisten fra 2010. Disse er: Regionalt utdødd (RE): sandgjødselbille, broket gjødselbille og furegjødselbille; Kritisk truet (CR): jordgjødselbille og sømgjødselbille; Sterkt truet (EN): glattgjødselbille og enggjødselbille; Sårbar (VU): gulgjødselbille, sumpgjødselbille, høstgjødselbille, muddergjødselbille, snyltegjødselbille og markgjødselbille; Nær truet (NT): frynsegjødselbille og randgjødselbille.
Tidskompleksitet

Innenfor informatikken er tidskompleksiteten til en algoritme en kvantifisering av det tidsrom som tar å kjøre algoritmen som en funksjon av lengden på strengen som representerer innmating. Tidskompleksiteten til en algorime er vanligvis uttrykt gjennom stor O-notasjonen uten koeffisienter og lavere ordens begreper. Uttrykt på denne måten er den beskrevet som en asymptote, ettersom innmatingens størrelse går mot uendelig. For eksempel, hvis tiden det tar for en algoritme på alle innmatinger av størrelse n er 5n³ + 3n for enhver n (større enn n₀), er den asymptotiske tidskompleksiteten lik O(n³).
Promenaden

Promenaden, eller Promenadecafeen, var en kafé i Sandefjord. Den arrangerte blant annet åpen scene. Det ble også arrangert forfatterkvelder, quiz, show og konserter.
Promenadekafeen holdt opprinnelig til i Hjertnespromenaden 7, men flyttet i 2004 til Castberggården i Hjertnespromenaden 13. Castberggården ble tegnet av arkitekt Jacob Wilhelm Nordan for hvalfangstpioneren Christopher Castberg i 1870 og regnes som det første arkitekttegnede huset i Sandefjord.
I november 2007 opphørte driften av Promenaden etter konkurs. Stedet gjenoppstod i 2012, men kulturtilbudet er sterkt redusert.
Opéra comique

Opéra comique (også opéra-comique, «komisk opera») er en operagenre som oppstod i Paris tidlig på 1600-tallet.
Utgangspunktet var komedier med musikkinnslag, omtrent som vaudevilles. De tidlige opéra comiques bestod vanligvis av tre akter, og de enkelte musikknumrene var bundet sammen av talte dialoger og ikke av resitativ som var vanlig i tidens italienske opera. Opéra comique var slik sett en pendant til tyske singspiel og engelske ballad opera.
I motsetning til de mytologiske temaene i tragédie lyrique, var stoffet hentet fra historie eller samtid og heltene var ikke-adelige.
Med tiden skjedde en rekke stilistiske endringer, for eksempel kunne en opéra comique etter hvert inneholde flere enn tre akter og dialogene kunne erstattes av resitativer. På midten av 1800-tallet utviklet genren seg i to retninger: Den ene nærmet seg operetten mens den andre tok i bruk stilmidler fra grand opéra. Sistnevnte utviklet seg mot, og smeltet til slutt sammen med, drame lyrique.
I Got the Sun in the Mornin' (and the Moon at Night)

«I Got the Sun in the Mornin' (and the Moon at Night)» er en amerikansk sang, skrevet av Irving Berlin. Den var med i musikalen Annie Get Your Gun (1946).
Sangen ble fremført av rollefiguren Annie Oakley. Oakley ble spilt av Ethel Merman i den opprinnelige Broadway-oppsetningen.
Andre sangere som har spilt inn sangen innbefatter June Christy with the Stan Kenton Orchestra, Doris Day, Betty Hutton (i filmversjonen av Annie Get Your Gun), Judy Garland og Bernadette Peters.
Øivind Berghs danseorkester Engelsk sang: Jack Geddes. Innspilt i Oslo 13. august 1947. Utgitt på 78-platene Telefunken T-8342 og Musica A-8344.
Stig Bergendorff og Gösta Bernhard har skrevet en svensk tekst med tittelen «Jag har solen och månen». Per Grundén med orkester Dirigent: Hans Schreiber. Innspilt i Stockholm 19. august 1949. Utgitt på 78-platene His Master's Voice X 7540 (i Sverige) og på His Master's Voice A.L. 3023 (i Norge)
Fame (popduo)

Melodifestivalen

I 2003 stilte Fame opp i svenske Melodifestivalen med sangen «Give Me Your Love» og vant en klar seier foran artister som Jan Johansen, Jill Johnson, Alcazar og Afro-Dite. Takket være seieren fikk Fame representere Sverige i Eurovision Song Contest 2003 i Latvia. Der endte de til slutt på en femteplass.
Etter den europeiske finalen fikk Fame oppmerksomhet i Norge, takket være NRKs mangeårige kommentator, Jostein Pedersen. På direkten under finalen sa Pedersen at Fame hadde «mindre utstråling enn bokhyllen Ivar fra IKEA». Kommentaren vekket irritasjon i Sverige og endte med at EBU foretok en granskning av Pedersens kommentarer, uten at det ble noen konsekvenser i ettertid. 
I 2004 deltok duoen på nytt i Melodifestivalen og kom på sjetteplass med sangen «Vindarna vänder oss».
Jinchengjiang

Jinchengjiang (kinesisk: 金城江区; pinyin: Jīnchéngjiāng Qū ) er et bydistrikt i byprefekturet Hechi i den autonome region Guangxi i Folkerepublikken Kina. Det har et areal på 2.340 km² og hadde 310 800 innbyggere i 2004.
Quanjude

Quanjude (kinesisk: 全聚德) er en av Beijings mest kjente restauranter som spesialiserer seg på Pekingand. Restauranten ble opprettet i 1864, og ligger sentralt i byen, i nabolaget Qianmen i bydistriktet Chongwen.
Restauranten i Qianmen har over 400 ansatte og kan betjene 900 gjester til samme tid.
Den er sammen med Bianyifang en av Kinas mest kjente restauranter for Pekingand.
Ribla

Ribla (i betydningen «fruktbar») var en oldtidsby på den nordlige grensen til Israel, i riket Hamat (dagens Hamah i Syria), rundt 56 km nordøst for Baalbek, og mellom 16 og 19 km sør for innsjøen Homs på østbredden av elven Orontes, på en bred og fruktbar slette.
I oldtiden lå den langs vegen som gikk fra oldtidens Egypt og Palestina til Babylon, og var således en hyppig brukt hvilested for hærene til både de egyptiske som babylonske kongene. Det var karavanevegen fra Israel til Karkemisj ved Eufrat. Den er beskrevet i Det gamle testamente, i Fjerde Mosebok 34:11 ved at den lå «øst for Ajin». Et sted som fortsatt kalles el Ain, det vil si «kilden», er funnet i en slik posisjon rundt 16 km fra hverandre.
Ved Ribla hadde Nebukadnesar II sitt hovedkvarter i hærtoktene mot Jerusalem, og her hadde også farao Neko II slått leir etter at han hadde slått Josjia av Judas hær i slaget ved Megiddo i år 609 f.Kr. Se Andre Kongebok 23:29-35; 25:6, 20, 21; og Jeremias bok 39:5; 52:10.
I dag er den en betydelig grend, men navnet Ribla er bevart i dagens Ribleh i Syria.
Jasperware

Jaspergods eller oftest Jasperware er en fin, nesten gjennomskinnelig porselensmasse som lett lar seg forme, oppfunnet omkring 1775 av Josiah Wedgwood.
Den er også velegnet for innfarging og farges delvis inn i andre kulører som kontrasterer mot den hvita porselensmassen. Jasperwareproduksjonen nådde sin formfullendelse i Wedgwoodfabrikkens produksjon.
Megaceresa

Utseende

En middelsstor (vingespenn ca. 50 millimeter), rødbrun påfuglspinner. Hannens antenner er bredt fjærformede, men ikke i spissen. Forvingen er avrundet og har et bredt, mørkere tverrbånd i midten, ellers ingen tegninger. Bakvingen er hvit bortsett fra for- og bakkanten som er rødbrune.

Levevis

Som vanlig hos påfuglspinnere kan larvene finnes på mange forskjellige busker og trær. De spinner ikke noen kokong, men graver seg ned i jorden for å forvandle seg til en puppe i et utgravd kammer. De voksne sommerfuglene tar ikke næring til seg.

Utbredelse

Slekten er utbredt i Sør-Amerika.
Turn- og Idrettslaget National

Vektløfting

På et ekstraordinært årsmøte i 1959 ble det besluttet å ta vektløfting med på lagets program.  Treningen startet i Gymsalen på Kirkegata skole. 
I 1972 kom det endelige vendepunktet for gruppa. Etter nedleggelsen av Kirkegata skole fikk løfterne disponere et klasserom i 1. etasje i hovedbygninen. Etter en del klager på støy og fallende vektstenger fra de som trente i kjelleren under, ble det til at vektløfterne byttet lokale med dem. Slik ble det til at det tidligere lokalet for skolebespisning ble omgjort til vekttreningsrom.

Meritterte medlemmer

Flere av klubbens medlemmer har medaljer fra nasjonale og internasjonale mesterskap.
Ole Jakob Aas (født 1964 i Sarpsborg kommune) begynte med vektløfting i 1981 for T & IL National, som 17 åring. Han har fått med seg en sølv og tre bronsemedaljer i Senior NM og har satt flere norske rekorder på veterannivå. Hans største prestasjon er EM-sølv for veteran i 2002. Han har også fått med seg 3 sølv og to bronse fra Lag NM Elite. Personlige rekorder: Rykk 125kg   Støt 155kg
Leik Simon Aas (født 1989 i Sarpsborg kommune) begynte med vektløfting i 2003 for T & IL National som 14 åring. Han har fått med seg en sølv og to gull fra Ungdoms NM 2004, 2005 og 2006 og 3 gull i Junior NM 2006-2008. Han har også to sølv og to bronser fra Senior NM. Og også bronse lag NM junior i 2003, gull Lag-NM junior i 2005, bronse lag-NM ungdom i 2006 bronse Lag-NM Junior i 2008 og bronse i Lag-NM Elite i 2008. Og han har blitt kretsmester og regionsmester seks ganger hver. Leik Simon var med i EM som både ungdom og junior. Han løftet 90-105 i 77-kilosklassen som ungdom og fikk da en 14.-plass, mens han som junior klarte 109-128 i samme klasse og da en 18.-plass. Han er nordisk mester som ungdom, løftet da 90-115 i 77kg, han har også en bronse som ungdom. Og i tillegg en sølv og en bronse som junior. Personlige rekorder: rykk 125 kg  støt 155 kg
Sandra Daniella Aas (født 1992 i Sarpsborg kommune) begynte med vektløfting i 2011 for T & IL National som 19 åring, etter også å ha holdt på en periode noen år før. Hun har fått med seg gull fra Senior NM, og gull fra junior NM, og hun er kretsmester og regionsmester en gang hver i denne idretten. Personlige rekorder: rykk 55kg støt 75kg

Skøyter

Kari-Anne Bjørnerud tok tre bronsemedaljer i Junior-NM i hurtigløp på skøyter (henholdsvis i allround i 2000 og på 1 500 m og 3 000 m enkeltdistanse begge i 1999).
152. bakke-til-bakke-missilbrigade

152. bakke-til-bakke-missilbrigade (russisk 152-я гвардейская ракетная бригада) er forlagt i Tsjernjakhovsk i Kaliningrad oblast, og underlagt 11. armékorps.

Organisering

Organiseringen av brigaden er standard bakke-til-bakke-missilbrigade med Iskander
Prydmøll

Utseende

Små til middelsstore (vingespenn 8 – 46 mm) sommerfugler med avlange, avrundede vinger. Noen arter er fargerike i gult, svart, blått og metallfarger, andre er ensfarget grå eller brune. Hodet er forholdsvis lite, labialpalpene lange og oppoverkrummete, noen ganger svært lange. Antennene er trådformede og middels lange, noen ganger er de innerste leddene tett kledt med oppstående hår. Forvingene er avrundet tre- eller firkantede, bakvingene avlange, avrundede og bleke med ganske lange hårfrynser. Beina er middels lange.

Utbredelse

Prydmøllene finnes på alle kontinenter bortsett fra Antarktis, men de er særlig artsrike i Australia. Av rundt 3000 beskrevne arter lever 2200 på dette kontinentet (Powell 2003 s. 650), der de utgjør 35-40 % av alle sommerfuglarter. De fleste av disse er knyttet til eukalyptus-skoger, der de lever enten av døde eller levende blader.

Levevis

Bortsett fra Pleurota bicostella, som har larver som lever i et fint silkespinn på lyng, har ingen av de nordiske artene sine larver på levende, høyere planter. De fleste er knyttet til død ved, og larvene lever enten i morken ved eller under bark. Disse artene kan være truet av moderne skogbruk, og mange er sjeldne.

Skadedyr

Frømøll (Hofmannophila pseudospretella) og klistermøll (Endrosis sarcitrella) har larver som kan spise nesten hvilket som helst slags plantemateriale, og også ull. I naturen finnes de særlig i gamle fuglereir, og de kommer gjerne inn i hus om det er slike under taket. De er også meget vanlige i fjøs og uthus der larvene lever på for-rester eller lignende. Frømøllens larver er avhengige av en luftfuktighet på minst 80 % for å fullføre utviklingen sin, men de kan overleve tørrere perioder i en dvaletilstand. I fuktige kjellere kan de gjøre stor skade på lagrede matvarer og tekstiler, skadene kan være verre enn dem fra klesmøll. En del andre prydmøll lever også av diverse dødt materiale, men gjør sjelden skade i hus.
Privatflygersertifikat

Krav for å få privatflysertifikat

Regelverket for privatflygersertifikat har blitt endret i mange omganger over flere år. I Norge utstedes privatflygersertifikatet av Luftfartstilsynet etter bestått teorieksamen og etter såkalt «skill test» med en kontrollant oppnevnt for hver kandidat av Luftfartstilsynet. I denne testen gjennomgår kandidaten både en muntlig eksamen og en testflyging med kontrollanten. Kandidat og kontrollant avtaler når testen skal foregå. Dersom været opplagt er for dårlig til å fly, bør kandidaten kontakte kontrollanten for å utsette testen. Å møte opp til skilltest når det ikke er forsvarlig å fly, kan være grunnlag for å stryke til eksamen.
Kandidatene må ha bestått flervalgseksamener (multiple choice) i motorlære, meteorologi, navigasjon, flygeteknikk, lover og regler, flymedisin, flypsykologi og flyradiotelefoni.
Det kreves minst 45 flytimer instruksjon. Endel av disse timene flyges alene, slik at instruktør har gjennomgått øvelsene som skal gjøres og godkjent fly, flyplass, vær og trafikk ut ifra flyelevens kunnskapsnivå og ferdigheter.

Flyskoler

Det er mange flyklubber i Norge som har skoletillatelse og kompetente instruktører. Undervisningen foregår i fly som er registrert i flyklubbens skoleprogram. Det benyttes oftest Cessna 172, men Piper PA-28 Cherokee er også endel brukt som skolefly.

Sertifikatklasser og typeutsjekker

Et privatflysertifikat kan utvides med typeutsjekker på forskjellige flytyper, halehjulsutsjekk og aerobatikkutsjekk. Det er forskjellige klasser sertifikat for sjøflyging, skiflyging, flermotorflyging og instrumentflyging. En privatflyger kan få utvidelse av et seilflysertifikat, eller et elevbevis for seilfly, til å slepe seilfly med motorfly. Privatflygere kan også få instruktørrettighet i mange nivåer, for typeutsjekker, for instruksjon på halehjul, ski eller sjøfly, for akrobatikkinstruksjon og for vanlig opplæring for ferske flyelever.
Før februar 2016 var det krav om mørkeutsjekk for at flyger med privatflygersertifikat kunne fly i mørke (sola lavere enn 5 grader under horisonten), men dette kravet er nå fjernet. I flere andre land har det ikke vært krav om egen mørkeutsjekk.

Rettigheter med flysertifikat

Privatflygere har lov til å ta med familie og venner, og kan dele på flyutgiftene med dem, men har ikke utover dette lov til å ta betalt for flygingen. 
Gjennom flytjenesten i Norges Luftsportsforbund (tidligere Norsk Aero Klubb) deltar privatflygere i skogbrannovervåkning og i slukkearbeidet ved skogbrann. De deltar også som andre frivillige organisasjoner i redningstjenesten. Utgiftene til slik flyging dekkes av det offentlige, mens flygerne utfører denne tjenesten uten godtgjørelse.
Ukeslutt

Ukeslutt er et norsk nyhetsmagasin som har gått på NRK Radio siden 1977. Programmet har et magasinformat og inneholder nyheter, debatter, intervjuer, reportasjer og musikk. Det sendes hver lørdag på P1 klokka 12:30. Programmet varer i to timer (fra 2018, tidligere bare en time).
Ukeslutt er en del av Dagsnytt-redaksjonens magasinavdeling, og gikk på luften første gang lørdag 8. januar 1977.
Programmet er også lagt ut som podkast på NRK Radio.
Starten på Quincy Jones-sangen "Chump Change" brukes som kjenningsmelodi.
Batmans traktat

Batmans traktat (Batman's treaty) var et dokument undertegnet 6. juni 1835 av John Batman, en australsk landeier, forretningsmann og oppdager og en gruppe stammeledere fra Wurundjeri-folket. Traktaten omhandler kjøp av landområde i Port Phillip Bayområdet i nærheten av dagens Melbourne. Dokumentet ble kjent som «Batmans traktat» og er viktig som det eneste kjente eksempelet på at europeerne forhandlet direkte med de opprinnelige landeierne. Traktaten ble underkjent 26. august 1835 av Guvernøren av New South Wales Richard Bourke på grunnlag av at Wurundjeri-folket ikke hadde juridisk rett til landet, siden det var britisk krongods.
Lycaena

Utseende

Lycaena er en gruppe med små til mellomstore (vingespenn 20-45 millimeter) gullvinger med røde og oransje farger på vingeoversiden. Hannene er gjerne skinnende rødoransje, ofte med svart ytterkant, ikke sjelden med en fiolett glans, mens hunnene vanligvis er mattere og har brune flekker. Undersiden av vingene er generelt mer grå eller grå-brun, med flekker, ringer og felt, og nokså lik hos de to kjønnene. De fleste artene har en liten «stjert», på omtrent én millimeter bakerst på bakvingen.

Levevis

Disse sommerfuglene finnes typisk på blomsterenger og andre steder der det er rikelig med blomstrende urter. Begge kjønn besøker gjerne blomster. Hannene flyr i små revir, hvor de venter på uparrede hunner. Hunnene flyr videre omkring. 
Larvene lever på planter i blåfjærfamilien (Polygalaceae), syrefamilien (Polygonaceae) eller andre familier av urter.

Utbredelse

De er en Holarktisk gruppe, som er utbredt over store deler av den nordlige halvkulen. Enkelte arter går utenfor dette utbredelsesområdet: den svært vidt utbredte Lycaena phlaeas finnes langt sørover i Afrika, dessuten er det to arter i Sør-Afrika, én på Ny-Guinea og en gruppe av arter på New Zealand. Plasseringen av disse i Lycaena er kanskje noe usikker.

Navnet

Det latinske navnet Lycaena har et litt usikkert opphav. Det finnes flere tolkninger. At det kommer av det greske ordet Lykaina som betyr ulvinne. Eller kanskje Lykaios som betyr Arkadisk, fordi flere arter har «arkadiske navn».  
Navnet har opprinnelig vært brukt på hele gruppen gullvinger, samt noen av blåvingene.
Motorsport

I Norge

Motorsport i Norge styres av to forbund. Norges Bilsportforbund for bilsport og Norges Motorsportforbund for resten. Norsk bilsport har i alle disse årene vært, og er fortsatt, organisert gjennom Det internasjonale bilsportforbundet (FIA), KNA  startet dette og senere kom NAF og NMK med i 1932 MA. Nevnden for Automobilsport kom i 1932, mens man i 1984 tok man navnet Norges Bilsportforbund. KNA sammen med NAF har i dag en bemyndigelse fra FIA til å håndheve internasjonale regler for Touring delen med bil i Norge.
Motorsykkelsporten startet i 1916 da Norsk Motorcycle-Club ble stiftet. Dette skiftet etter hvert navn til Norsk Motor Klubb da avdelingene og ønske å bedrive bilsport. NMK søkte i 1977 om å få motorsykkelsporten inn i Idrettsforbundet og NMK stiftet da sammen med  de andre motorsykkelklubbene Norges Motorsykkelforbund. I 2001 ble Motorsykkelforbundet slått sammen med Båtsportforbundet, og man fikk dagens Motorsportsforbund.
Korintbukta

Korintbukta (gresk: Κορινθιακός Kόλπος, Korinthiakόs Kόlpos) er en dyp og smale havbukt som skiller halvøya Peloponnes fra det greske hovedlandet. I enden av bukta i øst danner Korintkanalen en menneskeskapt forbindelse gjennom det smale Korinteidet til Saroniabukta og Egeerhavet. I vest ender den i Rionstredet som utvider seg til den kortere Patrasbukten som er en del av Det joniske hav og hvor det smaleste punktet siden 2004 krysses av Rio-Antirio-broen.
Bukten grenser mot store administrative inndelinger (prefekturer): Etoloakarnania (Aetolia-Akarnania) og Fokis i nord, Boiotia i nordøst, Attika i øst, Korinthia i sørøst og sør, og Akhaia i sørvest. Bukten er i en tektonisk bevegelse sammenlignbar til bevegelsene i deler av Island og Tyrkia, og vokser med 10 mm i året.
I middelalderen var bukten kjent som «Lepantobukten» grunnet den italienske formen for byen Nafpaktos.
Oxychalepus

Utseende

Ganske små (3-5 millimeter), mer eller mindre firkantede til kileformede, matte, gulrøde og svarte bladbiller. Hodet er nokså lite. Pronotum er trapesformet, kraftig punktert. Antennene består av 11 ledd. Dekkvingene er jevnbrede eller utvidet bakover og har 10 punktstriper, stripene er ordnet parvis, og fire skarpe, opphøyde lengderibber, punktene grove og noe spredte. Dekkvingenes spiss er piggete

Levevis

Både larver og voksne lever på planter og eter fra dem. Disse artene holder seg gjerne til én eller noen få vertsarter, larvene minerer i bladene til de samme plantene som de voksne gnager på. Artene lever mest på planter i erteblomstfamilien, men er også registrert på andre plantefamilier.

Utbredelse

Artene er kjent fra Mexico i nord til Argentina i sør.